Նիկոլո Բարելա

Նիկոլո Բարելա (, ), իտալացի պրոֆեսիոնալ ֆուտբոլիստ։ Ներկայումս Կալյարիից վարձավճարով հանդես է գալիս Ինտեր Միլանի կազմում։ Խաղում է կենտրոնական կիսապաշտպանի դիրքում։

Ակումբային կարիերա

Կալյարի 
Բարելան Կալյարիի ակադեմիայի սան է։ Իր պրոֆեսիոնալ դեբյուտը նշեց 2015 թվականի հունվարի 14-ին՝ Իտալիայի գավաթի Պարմայի դեմ խաղում։ Իր առաջին հանդիպումը Սերիա A-ում անցկացրեց մայիսի 4-ին՝ կրկին Պարմայի դեմ խաղում։ 2016 թվականի հունվարին Բարելան վարձավճարով միացավ Սերիա B-ում հանդես եկող Կոմոյին։ Իր դեբյուտը նշեց հունվարի 16-ին՝ Պերուջայի դեմ խաղում։ Կոմոյի կազմում իտալացին անցկացրեց 16 հանդիպում՝ դառնալով 1 գոլային փոխանցման հեղինակ։

2016-17 մրցաշրջանում Բարելան վերադարձավ Կալյարի։ Իր առաջին գոլը պրոֆեսիոնալ կարիերայում խփեց 2017 թվականի սեպտեմբերի 17-ին՝ ՍՊԱԼ-ի դեմ խաղում։ Հոկտեմբերի 29-ին նա գոլի հեղինակ դարձավ Տորինոյի դեմ խաղում, սակայն Կալյարին պարտվեց 2-1 հաշվով։ 2018 թվականի հունվարի 3-ին Բարելան երկարաձգեց իր պայմանագիրը Կալյարիի հետ մինչև 2022 թվականը։ Մարտի 11-ին նա գոլ հեղինակեց Լացիոյի դեմ խաղում, իսկ հանդիպումն ավարտվեց 2-2 հաշվով։ Մարտի 18-ին՝ Բենևենտոյի դեմ խաղում Բարելան դարձավ գոլի հեղինակ՝ օգնելով իր թիմին հաղթել 2-1 հաշվով։ 2017-18 մրցաշրջանում իտալացին անցկացրեց 35 հանդիպում՝ դառնալով 6 գոլի հեղինակ։

2018 թվականի սեպտեմբերի 2-ին Բարելան խփեց Ատալանտայի դեմ հանդիպման միակ գնդակը՝ 1-0 հաշվով հաղթանակ պարգևելով Կալյարիին։ Թիմի ավագի թևկապով առաջին անգամ խաղադաշտ դուրս եկավ սեպտեմբերի 16-ին՝ Միլանի դեմ խաղում։ Դեկտեմբերի 2-ին իտալացին հեռացվեց խաղադաշտից Ֆրոզինոնեի դեմ խաղում՝ ստանալով երկրորդ դեղին քարտը հանդիպման 85-րդ րոպեին։ Կալյարիի առաջին թիմի կազմում Բարելան անցկացրեց 112 հանդիպում՝ դառնալով 7 գոլի և 6 գոլային փոխանցման հեղինակ։

Ինտեր Միլան 
2019 թվականի հուլիսի 12-ին Բարելան վարձավճարով միացավ Ինտեր Միլանին՝ ակումբի հետ կնքելով 5 տարվա պայմանագիր։

Միջազգային կարիերա 
Բարելան ներկայացրել է Իտալիան բոլոր տարիքային երիտասարդական հավաքականներում։ 2016 թվականին նա Իտալիայի Մ19 հավաքականի կազմում մասնացկեց Եվրոպայի առաջնությանը՝ անցկացնելով 4 հանդիպում և օգնելով իր թիմին հասնել մրցաշարի եզրափակիչ, որտեղ սակայն Իտալիան պարտվեց Ֆրանսիային 4-0 հաշվով։ Մ20 հավաքականի կազմում Բարելան մասնակցեց 2017 թվականի աշխարհի առաջնությանը, որտեղ Իտալիան զբաղեցրեց 3-րդ հորիզոնականը։ 2019 թվականի հունիսին նա մասնակցեց Եվրոպայի Մ21 առաջնությանը՝ անցկացնելով 3 հանդիպում և դառնալով գոլի ու 2 գոլային փոխանցման հեղինակ։

Իտալիայի ազգային հավաքական Բարելան առաջին անգամ հրավիրվեց 2017 թվականի հոկտեմբերին՝ փոխարինելով վնասվածք ստացած Մարկո Վերատտիին Մակեդոնիայի և Ալբանիայի դեմ խաղերի համար, սակայն այդպես էլ խաղադաշտ դուրս չեկավ։ Իր դեբյուտը ազգային հավաքականում նշեց 2018 թվականի հոկտեմբերի 10-ին՝ մեկնարկային կազմում խաղադաշտ դուրս գալով Ուկրաինայի դեմ խաղում։ Իր առաջին գոլը խփեց 2019 թվականի մարտի 23-ին՝ Ֆինլանդիայի դեմ խաղում։ Հունիսի 8-ին Բարելան գոլի հեղինակ դարձավ Հունաստանի դեմ խաղում՝ օգնելով Իտալիային հաղթել 3-0 հաշվով։

Կարիերայի վիճակագրություն

Ակումբային վիճակագրություն 
2019 թվականի օգոստոսի 14-ի դրությամբ

Միջազգային վիճակագրություն 
2019 թվականի օգոստոսի 14-ի դրությամբ

Միջազգային գոլեր

Ծանոթագրություններ

Արտաքին հղումներ 

 Բարելայի պաշտոնական Ինստագրամի էջը
 Բարելան transfermarkt-ում
 Բարելան soccerbase.com-ում
 Բարելան WhoScored.com կայքում
 Բարելան Ինտեր Միլանի պաշտոնական կայքում 
 Բարելան ՈՒԵՖԱ-ի պաշտոնական կայքում
 Բարելան ՖԻՖԱ-ի պաշտոնական կայքում 

Ֆուտբոլի կիսապաշտպաններ
Իտալացի ֆուտբոլիստներ
Իտալիայի հավաքականի ֆուտբոլիստներ
Կալյարիի ֆուտբոլիստներ
Կոմոյի ֆուտբոլիստներ
Ինտեր Միլանի ֆուտբոլիստներ
ՈՒԵՖԱ Եվրո 2020-ի ֆուտբոլիստներ